In nomine Domini Dei æterni. Hugo et Lotharius, gratia Dei reges. Si venerabilibus Deoque dicatis locis temporalia largiti fuerimus beneficia, æterna præmia a Domino adipisci non dubitamus; ideoque noverit omnium fidelium sanctæ Dei æcclesie nostrorumque, presentium scilicet ac futurorum, universitas, quia nos, pro amore Dei omnipotentis sanctæque Mariæ virginis, et beatorum apostolorum Petri scilicet et Pauli ceterorumque apostolorum amore, remedioque animarum nostrarum seu patris et matris nostræ, Teubaldi scilicet et Berte, ceterorumque parentum nostrorum, concedimus sancto ac venerabili monasterio Cluniensi, ubi nunc in presenti Odo abbas esse videtur, duas curtes jure proprietatis nostræ, conjacentes in comitatu Lugdunensi, quarum una vocatur Savignei et altera Ambrei, cum omnibus illorum integritatibus, preter Leutardum pistorem, et quinque alios servientes inde pertinentes, qui nobis modo serviunt, quos nostræ reservavimus potestati; videlicet cum capellis, casis, terris, vineis, campis, pratis, pascuis, silvis, salictis, sationibus, aquis aquarumque decursibus, montibus, vallibus, alpibus, planitiebus, servis et ancillis utriusque sexus, preter ipsos sex quos supra nostræ potestati reservavimus servientes, aldionibus et aldianis, et cum omnibus quæ dici vel nominari possunt, ad ipsas duas curtes juste et legaliter pertinentibus in integrum; ipsos ante positos servientes quatinus a presenti die cum omnibus illorum integritatibus, ipsos, ut diximus, sex servientes ante positos sint in jure et dominio ejusdem cœnobii et abbatis qui nunc ibi est successorumque suorum, ad communem utilitatem fratrum ibi pro tempore Deo servientium, jure quieto et absque ulla contradictione. Quam nostram donationem, si quis temerario ausu conatus fuerit infringere vel violari, sciat se ab omnipotente Deo dampnari quemadmodum de sacrilegio; seculariter autem cognoscat se compositurum auri obtimi libras centum, medietatem camere nostræ et medietatem abbati predicti cœnobii suisque successoribus et fratribus qui ibi pro tempore fuerint. Quod ut verius credatur, diligentiusque ab omnibus observetur, manibus propriis roborantes, de anulo nostro subter adnotari jussimus. Signa serenissimorum Hugonis et Lotharii regum. Petrus cancellarius, ad vicem Jarlanni, abbatis et archicancellarii, recognovit. Data VIII idus martii, anno Dominicæ incarnationis DCCCCXXXIIII, regni autem domni Hugonis piissimi regis VIII; item domni Lotharii regis III, indictione VI. Actum Papia, in Dei nomine, feliciter. Amen.